Manasses, Dei gratia Aurelianensis episcopus, omnibus presentes litteras inspecturis salutem in Domino. Noverint universi quod, constitutis in presentia nostra venerabili viro abbate Sancti Benedicti Floriacensis et Joanne de Traveciaco, milite, feodum quod idem Joannes habebat in abbatia Sancti Benedicti et a predicto abbate tenebat, videlicet balliam et custodiam cellarii Sancti Benedicti, pro que dictus Joannes quinque modios siliginis in ipsa abbatia, necnon et diebus singulis prebendam unius monachi et insuper singulis dominicis duos denarios solebat percipere, ipsi abbati et conventui Sancti Benedicti, per interpositionem fidei corporalis in manu nostra prestite quittavit in perpetuum, defuncta Elizabeth quondam uxore dicti Joannis, de cujus maritagio movebat feodum supradictum, et Reginaldo filio eorumdem huic quittationi fide media favorem adhibentibus et consensum, memoratus abbas in recompensationem hujus quittationis duo arpenta vinearum in clauso Sancti Andree apud Darveyum sitarum necnon et vineas illas quas dilectus filius Reginaldus Marescos, Jargolii canonicus ab ipso abbate Sancti Benedicti et conventu ad vitam tenebat apud Jargolium in clauso de Chapetes constitutas post ipsius Reginaldi decessum supradicto Joanni assignavit et concessit sibi et heredibus suis quiete et libere perpetuo possidendas. Quod ut ratum et notum permaneret presentes litteras ad supradictorum petitionem fieri fecimus et sigilli nostri munimine roborari. Actum anno gratie M° CC° XVIII°, mense januario.